
A csak poliszém hálózata, különös tekintettel a metakognitív típusra

A dolgozatban hét csak-típust különítek el négy alapvető tulajdonság alapján: az azonosító-kirekesztő értelmezés megléte, a mondat szórendje, a pragmatikai kontribúció és a hangsúlyosság. A típusokat egy modern intonációs modellben is jellemzem. A következő szakaszban az általam metakognitívnek nevezett típust vizsgálom részletesebben, amely mindig hangsúlyos, tisztán pragmatikai, és diskurzusjelölő szerepet tölt be. Például: Csak eljött! A kijelentés több időpillanatra utal vissza: a beszélő meghívott valakit, de később úgy tűnt, az nem fog eljönni; végül mégis betoppan. A metakognitív elnevezés arra utal, hogy a beszélő tudatában van ezeknek az előzményeknek, amelyek a kijelentéséhez vezetnek. A partikulát egy formális pragmatikai modellben elemzem, és megvizsgálom különböző mondatmodalitásokban, eltérő személyű ágensekkel, jelen és múlt időben, illetve negációval – a cél a metakognitív csak konvencionalizálódott profilelemeinek feltárása, amit két korpuszpéldára is alkalmazok.



